DECRETO 197/2006, do 19 de outubro, polo que se regula a distribución do fondo complementario do fondo de cooperación local para o ano 2006.
CONSELLERÍA DE ECONOMÍA E FACENDA — III. OUTRAS DISPOSICIÓNS — 09/11/2006

Exposición de motivos.
O artigo 49, dous, da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, establece dentro do Fondo de Cooperación Local a creación dun fondo complementario, dotado con 6.000.000 de euros, que será distribuído entre os municipios de Galicia con
forme os criterios que se determinen regulamentariamente segundo a proposta que realice a Comisión Galega de Cooperación Local.
En reunión celebrada o 12 de xullo do 2006 o citado órgano paritario acordou a proposta dos indicados criterios de repartición, en liña coa utilización de variables xa previstas no Decreto 5/2004, do 8 de xaneiro, polo que se regula transitoriamente a repartición dos fondos principal e adicional do Fondo de Cooperación Local.
Como consecuencia, de conformidade co ditame do Consello Consultivo de Galicia, por proposta do conselleiro de Economía e Facenda e logo de deliberación do Consello da Xunta de Galicia na súa reunión do día dezanove de outubro de dous mil seis,
DISPOÑO:
Artigo 1º.-Obxecto.
Este decreto ten por obxecto a aprobación dos criterios de distribución para o exercicio de 2006 do fondo complementario do Fondo de Cooperación Local establecido no artigo 49, dous, da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Artigo 2º.-Estrutura inicial de repartición.
A dotación do fondo complementario, 6.000.000 de euros, repartirase inicialmente entre tres grupos de municipios conforme a seguinte distribución:
Un 25%, 1.500.000 euros, para repartir entre todos os concellos da Comunidade Autónoma; un 50%, 3.000.000 de euros, para repartir entre os concellos de menos de 15.000 habitantes; e un 25%, 1.500.000 euros, para repartir entre os concellos con poboación situada entre 15.000 e 50.000 habitantes.
O número de habitantes está referido á poboación de dereito que resulte dos datos oficiais dispoñibles a 1 de xaneiro de 2006.
Artigo 3º.-Variables distributivas.
A repartición dos 1.500.000 euros para distribuír entre todos os concellos da Comunidade Autónoma efectuarase conforme o establecido nas alíneas a) e b) do artigo 5 do Decreto 5/2004, do 8 de xaneiro, polo que se regula o Fondo de Cooperación Local durante o período 2002-2004, coa modulación que resulte por aplicación dos índices de esforzo fiscal aos cales se refire o artigo 7 da mesma disposición.
A repartición dos 3.000.000 de euros asignados aos concellos de menos de 15.000 habitantes distribuirase conforme as variables e índices de esforzo fiscal que se deducen para ese grupo de concellos do establecido na alínea b) do artigo 5 e no artigo 7 do referido decreto.
A repartición dos 1.500.000 euros destinados aos concellos de entre 15.000 e 50.000 habitantes efec
tuarase igualmente por aplicación do establecido para os concellos desas características na alínea b) do artigo 5 e no artigo 7 da aludida disposición.
Artigo 4º.-Réxime de transferencia dos fondos.
A transferencia de fondos aos concellos beneficiarios efectuarase por doceavas partes, aboándose no mes seguinte ao da entrada en vigor deste decreto as cantidades correspondentes ás mensualidades vencidas ata esa data.
Disposicións derradeiras
Primeira.-Autorízase o conselleiro de Economía e Facenda para ditar as disposicións precisas para a aplicación do establecido neste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, dezanove de outubro de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda